Liverpool sótti þrjú stig á heimavelli Bournemouth þriðja árið í röð . Lokatölur voru 0 - 3 og ánægjulegt var að sjá Mohamed Salah skora mark á ný . Eins og við var að búast breytti Jürgen Klopp byrjunarliðinu . Joe Gomez kom inn í stað Trent Alexander-Arnold , Alisson var auðvitað á sínum stað eftir leikbann og þeir Alex Oxlade-Chamberlain , Jordan Henderson , Naby Keita , Mohamed Salah og Roberto Firmino komu einnig inn í stað Xerdan Shaqiri , Divock Origi , Gini Wijnaldum , Adam Lallana og Sadio Mané . Athygli vakti svo að ungliðarnir Curtis Jones og Harvey Elliott fengu sæti á bekknum . Ástæðan var sú að þeir Wijnaldum og Lallana kenndu sér aðeins meins eftir nágrannaslaginn og fengu því algjöra hvíld . Það kom lítið á óvart hvernig byrjun leiksins var enda sjálfstraust heimamanna frekar lítið eftir fjóra tapleiki í röð og slatti af lykilmönnum frá vegna meiðsla . Þeir leyfðu Liverpool að hafa boltann að mestu leyti og freistuðu þess að vera þéttir á sínum vallarhelmingi . Frammi áttu þeir Dominic Solanke og Callum Wilson svo að leiða línuna í skyndisóknum . Fyrsta marktilraunin var gestanna þegar Salah fékk fína sendingu frá Gomez og reyndi að skjóta boltanum efst í fjærhornið en Ramsdale í markinu sá við honum . Bæði lið fengu svo hálffæri eftir þetta en oft vantaði smá uppá að boltinn bærist rétta leið . Eftir rúmlega hálftíma leik var svo ákveðinn vendipunktur þegar Nathan Aké , miðvörður Bournemouth meiddist og þurfti að fara af velli . Örskömmu síðar kom fyrsta mark leiksins . Jordan Henderson fékk boltann á eigin vallarhelmingi , lék aðeins áfram og leit upp . Oxlade-Chamberlain bjó sig undir að hlaupa innfyrir og Henderson sendi hárnákvæma sendingu upp völlinn . Oxlade-Chamberlain þurfti ekki að gera mikið því sendingin var frábær , hann lyfti fæti mót boltanum og sendi hann framhjá Ramsdale í markinu . Einfalt en árangursríkt samspil þarna hjá Englendingunum og markinu að sjálfsögðu vel fagnað . Dejan Lovren þurfti svo að fara af velli á 40. mínútu vegna meiðsla , inná kom Alexander-Arnold sem þýddi að Joe Gomez fór í miðvörðinn . Rétt fyrir hálfleik kom svo annað mark eftir snyrtilegt samspil og þar var Naby Keita að verki . Hann sendi boltann á Salah sem var á vítateigslínunni , Egyptinn fékk nokkra varnarmenn í sig og sendi frábæra hælspyrnu innfyrir á Keita sem lagði boltann fyrir sig og sendi hann rakleitt í markið . Salah hefði svo getað bætt við öðru marki undir blálok fyrri hálfleiks þegar Firmino flikkaði boltanum á fjærstöngina eftir hornspyrnu en boltinn kom aðeins of hátt fyrir Salah og færið nýttist ekki . Við þurftum ekki að bíða lengi eftir næsta marki okkar manna , það kom þegar níu mínútur í seinni hálfleik . Keita , sem hafði ógnað með fínu skoti skömmu áður , vann boltann á miðjunni og renndi honum beint innfyrir á Salah sem brást ekki bogalistin og skoraði . Eftir þetta má segja að leikurinn hafi spilast nokkuð rólega . Curtis Jones fékk að spila síðasta korter leiksins og lét aðeins að sér kveða með flottu skoti sem fór rétt yfir markið . Að öðru leyti var lítið að frétta það sem eftir lifði leiks og okkar menn sigldu heim öruggum 0 - 3 sigri . Maður leiksins : Mohamed Salah mætti ferskur til leiks eftir hvíldina í miðri viku . Hann lagði upp mark og skoraði eitt sjálfur , virkilega ánægjulegt að þarna var sá leikmaður mættur aftur sem við kannski höfum saknað aðeins undanfarnar vikur . Jürgen Klopp : ,, Þetta var atvinnumanna frammistaða , við stýrðum leiknum og skoruðum frábær mörk . Við vildum ekki gera leikinn aftur spennandi og hleyptum Bournemouth ekki aftur inní leikinn . Það sem menn töluðu mest um eftir leik var að við náðum loksins að halda markinu hreinu ! Dejan Lovren ætti svo ekki að vera alvarlega meiddur , þetta var vonandi bara slæmur krampi . " Fróðleikur : - Liverpool hafa sigrað 24 af síðustu 25 úrvalsdeildarleikjum sínum og skorað tvö mörk eða fleiri í 23 af þessum leikjum . - Bournemouth hafa tapað síðustu fimm leikjum sínum gegn Liverpool með markatölunni 17 - 0. - Bournemouth náðu ekki skoti á mark allan leikinn . - Mohamed Salah skoraði sitt 63. mark í sínum 100. úrvalsdeildarleik og hafa aðeins fjórir leikmenn í sögu deildarinnar skorað fleiri mörk í sínum fyrstu 100 leikjum . - Salah leiðist ekki að spila gegn Bournemouth og hefur hann skorað sjö mörk gegn suðurstrandarliðinu . - Alex Oxlade-Chamberlain skoraði sitt fyrsta úrvalsdeildarmark á tímabilinu , hafði hann ekki skorað í síðustu 25 deildarleikjum með Liverpool eða síðan í janúar 2018 . - Naby Keita skoraði einnig sitt fyrsta deildarmark á tímabilinu .